Period: Early Dynastic IIIb
Genre: Royal Inscription
Transliteration:
<SURFACE>
{d}en-lil₂
lugal kur-kur-ra
ab-ba dingir-dingir-re₂-ne-ke₄
inim gi-na-ni-ta
{d}nin-ŋir₂-su₂
{d}šara₂-bi
ki e-ne-sur
me-salim
lugal kiš{ki}ke₄
inim {d}ištaran-na-ta
eš₂-gana₂ bi-ra
ki-ba na bi₂-ru₂
<unk>
ensi₂
umma{ki}ke₄
nam-inim-ma diri-diri-še₃
e-ak
na-ru₂-a-bi
i₃-pad
eden lagaš{ki}še₃
i₃-kuₓ(DU)
{d}nin-ŋir₂-su
ur-saŋ {d}en-lil₂-la₂-ke₄
inim si-sa₂-ni-ta
umma{ki}da
dam-ha-ra
e-da-ak
inim {d}en-lil₂-la₂-ta
sa-šuš-gal bi₂-šuš
<unk> <unk> <unk> bi 2(u)
eden-na ki ba-ni-us₂-us₂
e₂-an-na-tum₂
ensi₂
lagaš{ki}
pa-bil₃-ga
en-mete-na
ensi₂
lagaš{ki}ka-ke₄
en-a₂-kal-le
ensi₂
umma{ki}da
ki e-da-sur
e-bi i₇-nun-ta
gu₂-edin-na-še₃
ib₂-ta-ni-e₃
ašag {d}nin-ŋir₂-su-ka
3(geš₂) 3(u) 1/2(diš) eše₂ nindan <unk>
a₂ umma{ki}še₃
mu-tak₄
ašag lugal nu-tuku
i₃-kuₓ(DU)
e-ba na-ru₂-a
e-me-sar-sar
na-ru₂-a
me-salim-ma
ki-be₂ bi₂-gi₄
eden umma{ki}še₃
nu-dib
im-dub-ba
{d}nin-ŋir₂-su-ka
nam-nun-da-ki-gar-ra
barag {d}en-lil₂-la₂
barag {d}nin-hur-saŋ-ka
barag {d}nin-ŋir₂-su-ka
barag {d}utu
bi₂-du₃
še {d}nanše
še {d}nin-ŋir₂-su-ka
1(aš) gur₇-am₆
lu₂ umma{ki}ke₄
ur₅-še₃ i₃-gu₇
ku₅-ra₂ ba-us₂
4(šarʾu){gal} gur₇
4(šarʾu) <unk> <unk> gur₇
ba-ku₄
bar še-bi nu-da-su₃-su₃-da-ka
ur-lum-ma
ensi₂
umma{ki}ke₄
eg₂ ki-sur-ra
{d}nin-ŋir₂-su-ka
eg₂ ki-sur-ra
{d}nanše
a-e i₃-mi-e₃
na-ru₂-a-bi
izi ba-sum
i₃-pad-pad
barag ri-a dingir-re₂-ne
nam-nun-da-ki-gar-ra
ab-du₃-a
i₃-gul-gul
kur-kur e-ma-hun
eg₂ ki-sur-ra
{d}nin-ŋir₂-su-ka-ka
e-ma-ta-bal
en-an-na-tum₂
ensi₂
lagaš{ki}ke₄
<unk> u₃-gig-ga
{a-šag₄}ašag {d}nin-ŋir₂-su-ka-ka
ŋeš teš₂-teš₂-še₃ e-da-la₂
en-mete-na
dumu ki-aŋ₂
en-an-na-tum₂-ma-ke₄
aga₃ <unk> i₃-ni-se₃
ur-lum-ma
ba-da-kar
ša₃ umma{ki}še₃
e-gaz
anše-ni 1(geš₂) erin₂-am₆
gu₂ i₇-lum-ma-ŋir₂-nun-ta-ka
e-še₃-tak₄
nam-lu₂-ulu₃-ba
giri₃-pad-ra₂-bi
eden-da e-da-tak₄-tak₄
<unk> <unk> <unk> bi
ki 5(aš)-a
i₃-mi-dub
u₄-ba il₂
sanga zabala{ki}kam
ŋir₂-su₂{ki}ta
umma{ki}še₃
gar₃ dar-ra-a
e-ŋen
il₂-le
nam-ensi₂
umma{ki}a
šu e-ma-ti
eg₂ ki-sur-ra
{d}nin-ŋir₂-su-ka
eg₂ ki-sur-ra
{d}nanše
im-dub-ba
{d}nin-ŋir₂-su-ka
gu₂ i₇-idigna-še₃ ŋal₂-la
gu₂-gu₂ ŋir₂-su{ki}ka
nam-nun-da-ki-gar-ra
{d}en-lil₂-la₂
{d}en-ki-ka
{d}nin-hur-saŋ-ka
a-e i₃-mi-e₃
še lagaš{ki} 1(šar₂) gur₇-am₆
i₃-su
en-mete-na
ensi₂
lagaš{ki}ke₄
bar še-ba-ka
il₂-še₃
lu₂ he₂-še₃-gi₄-gi₄-a
il₂
ensi₂
umma{ki}
{a-ša₃}gana₂ kar-kar
niŋ₂ <unk> dug₄-dug₄-ge
e ki-sur-ra
{d}nin-ŋir₂-su-ka
e ki-sur-ra
{d}nanše
ga₂-kam
i₃-mi-dug₄
an-ta-sur-ra-ta
e₂{d}dimgal-abzu-ka-še₃
ni₂-ba i₃-e₃-de₃
i₃-mi-dug₄
{d}en-lil₂-le
{d}nin-hur-saŋ-ke₄
nu-na-sum
en-mete-na
ensi₂
lagaš{ki}
mu pad₃-da
{d}nin-ŋir₂-su-ka-ke₄
inim si-sa₂ {d}en-lil₂-la₂-ta
inim si-sa₂ {d}nin-ŋir₂-su-ka-ta
inim si-sa₂ {d}nanše-ta
e-bi i₇-idigna-ta
i₇-nun-še₃
e-ak
nam-nun-da-ki-gar-ra
ur₂-bi na₄-a mu-ni-du₃
lugal ki an-na-aŋ₂-ŋa₂-ni
{d}nin-ŋir₂-su-ra
nin ki an-na-aŋ₂-ŋa₂-ni
{d}nanše
ki-bi mu-na-gi₄
en-mete-na
ensi₂
lagaš{ki}
gidru šum₂-ma
{d}en-lil₂-la₂
geštu₂ šum₂-ma
{d}en-ki-ka
šag₄ pad₃-da
{d}nanše
ensi₂ gal
{d}nin-ŋir₂-su-ka
lu₂ inim dingir-re₂-ne dab₅-ba
dingir-ra-ni
{d}šul-lahšu-am₆
nam-til₃
en-mete-na-ka-še₃
ud ul-la-še₃
{d}nin-ŋir₂-su-ra
{d}nanše
he₂-na-ši-kurₓ(DU)
lu₂ umma{ki}
e ki-sur-ra
{d}nin-ŋir₂-su-ka-ka
e ki-sur-ra
{d}nanše
a₂-zi-še₃
{a-šag₄}ašag tum₃-de₃
an-ta bal-e-da
lu₂ umma{ki} he₂
lu₂-kur-ra he₂
{d}en-lil₂-le
he₂-ha-lam-me
{d}nin-ŋir₂-su-ke₄
sa-šuš-gal-ni
u₃-ni-šuš
šu mah giri₃ mah-ni
an-ta he₂-ŋa₂-ŋa₂
nam-lu₂-ulu₃ uru-na
šu u₃-na-zi
ša₃ uru-na-ka
ha-ni-gaz <unk>

Cuneiform:
<SURFACE>
𒀭𒂗𒆤
𒈗𒆳𒆳𒊏
𒀊𒁀𒀭𒀭𒌷𒉈𒆤
𒅗𒄀𒈾𒉌𒋫
𒀭𒎏𒄈𒍪
𒀭𒇋𒁉
𒆠𒂊𒉈𒋩
𒈨𒁲
𒈗𒆧𒆠𒆤
𒅗𒀭𒅗𒁲𒈾𒋫
𒂠𒃷𒁉𒊏
𒆠𒁀𒈾𒉈𒆕
<unk>
𒉺𒋼𒋛
𒄑𒆵𒆠𒆤
𒉆𒅗𒈠𒋛𒀀𒋛𒀀𒂠
𒂊𒀝
𒈾𒆕𒀀𒁉
𒉌𒉻
𒂔𒉢𒁓𒆷𒆠𒂠
𒉌𒁺
𒀭𒎏𒄈𒋢
𒌨𒊕𒀭𒂗𒆤𒇲𒆤
𒅗𒋛𒁲𒉌𒋫
𒄑𒆵𒆠𒁕
𒁮𒄩𒊏
𒂊𒁕𒀝
𒅗𒀭𒂗𒆤𒇲𒋫
𒊓𒌋𒃲𒉈𒌋
<unk><unk><unk>𒁉𒎙
𒂔𒈾𒆠𒁀𒉌𒍑𒍑
𒂍𒀭𒈾𒁺
𒉺𒋼𒋛
𒉢𒁓𒆷𒆠
𒉺𒄑𒉋𒂵
𒂗𒋼𒈨𒈾
𒉺𒋼𒋛
𒉢𒁓𒆷𒆠𒅗𒆤
𒂗𒀉𒆗𒇷
𒉺𒋼𒋛
𒄑𒆵𒆠𒁕
𒆠𒂊𒁕𒋩
𒂊𒁉𒀀𒇉𒉣𒋫
𒄘𒂔𒈾𒂠
𒌈𒋫𒉌𒌓𒁺
𒃷𒀭𒎏𒄈𒋢𒅗
𒐗𒌍𒈦𒂠𒃻<unk>
𒀉𒄑𒆵𒆠𒂠
𒈬𒋺
𒃷𒈗𒉡𒌇
𒉌𒁺
𒂊𒁀𒈾𒆕𒀀
𒂊𒈨𒊬𒊬
𒈾𒆕𒀀
𒈨𒁲𒈠
𒆠𒁉𒉈𒄄
𒂔𒄑𒆵𒆠𒂠
𒉡𒁳
𒅎𒁾𒁀
𒀭𒎏𒄈𒋢𒅗
𒉆𒉣𒁕𒆠𒃻𒊏
𒁈𒀭𒂗𒆤𒇲
𒁈𒀭𒎏𒄯𒊕𒅗
𒁈𒀭𒎏𒄈𒋢𒅗
𒁈𒀭𒌓
𒉈𒆕
𒊺𒀭𒀏
𒊺𒀭𒎏𒄈𒋢𒅗
𒀸𒄦𒀭
𒇽𒄑𒆵𒆠𒆤
𒄯𒂠𒉌𒅥
𒋻𒁺𒁀𒍑
𒐰𒃲𒄦
𒐰<unk><unk>𒄦
𒁀𒆭
𒁇𒊺𒁉𒉡𒁕𒋤𒋤𒁕𒅗
𒌨𒈝𒈠
𒉺𒋼𒋛
𒄑𒆵𒆠𒆤
𒂊𒆠𒋩𒊏
𒀭𒎏𒄈𒋢𒅗
𒂊𒆠𒋩𒊏
𒀭𒀏
𒀀𒂊𒉌𒈪𒌓𒁺
𒈾𒆕𒀀𒁉
𒉈𒁀𒋧
𒉌𒉻𒉻
𒁈𒊑𒀀𒀭𒌷𒉈
𒉆𒉣𒁕𒆠𒃻𒊏
𒀊𒆕𒀀
𒉌𒄢𒄢
𒆳𒆳𒂊𒈠𒂠
𒂊𒆠𒋩𒊏
𒀭𒎏𒄈𒋢𒅗𒅗
𒂊𒈠𒋫𒁄
𒂗𒀭𒈾𒁺
𒉺𒋼𒋛
𒉢𒁓𒆷𒆠𒆤
<unk>𒅇𒍼𒂵
𒀀𒊮𒃷𒀭𒎏𒄈𒋢𒅗𒅗
𒄑𒌨𒌨𒂠𒂊𒁕𒇲
𒂗𒋼𒈨𒈾
𒌉𒆠𒉘
𒂗𒀭𒈾𒁺𒈠𒆤
𒂆<unk>𒉌𒉌𒋧
𒌨𒈝𒈠
𒁀𒁕𒋼𒀀
𒊮𒄑𒆵𒆠𒂠
𒂊𒄤
𒀲𒉌𒐕𒂟𒀭
𒄘𒀀𒇉𒈝𒈠𒄈𒉣𒋫𒅗
𒂊𒂠𒋺
𒉆𒇽𒍇𒁀
𒄊𒉻𒁺𒁉
𒂔𒁕𒂊𒁕𒋺𒋺
<unk><unk><unk>𒁉
𒆠𒐃𒀀
𒉌𒈪𒁾
𒌓𒁀𒅍
𒋃𒍝𒈽𒀕𒆠𒄰
𒄈𒍪𒆠𒋫
𒄑𒆵𒆠𒂠
𒃼𒁯𒊏𒀀
𒂊𒁺
𒅍𒇷
𒉆𒉺𒋼𒋛
𒄑𒆵𒆠𒀀
𒋗𒂊𒈠𒋾
𒂊𒆠𒋩𒊏
𒀭𒎏𒄈𒋢𒅗
𒂊𒆠𒋩𒊏
𒀭𒀏
𒅎𒁾𒁀
𒀭𒎏𒄈𒋢𒅗
𒄘𒀀𒇉𒄘𒃼𒂠𒅅𒆷
𒄘𒄘𒄈𒋢𒆠𒅗
𒉆𒉣𒁕𒆠𒃻𒊏
𒀭𒂗𒆤𒇲
𒀭𒂗𒆠𒅗
𒀭𒎏𒄯𒊕𒅗
𒀀𒂊𒉌𒈪𒌓𒁺
𒊺𒉢𒁓𒆷𒆠𒊹𒄦𒀭
𒉌𒋢
𒂗𒋼𒈨𒈾
𒉺𒋼𒋛
𒉢𒁓𒆷𒆠𒆤
𒁇𒊺𒁀𒅗
𒅍𒂠
𒇽𒃶𒂠𒄄𒄄𒀀
𒅍
𒉺𒋼𒋛
𒄑𒆵𒆠
𒀀𒊮𒃷𒋼𒀀𒋼𒀀
𒃻<unk>𒅗𒅗𒄀
𒂊𒆠𒋩𒊏
𒀭𒎏𒄈𒋢𒅗
𒂊𒆠𒋩𒊏
𒀭𒀏
𒂷𒄰
𒉌𒈪𒅗
𒀭𒋫𒋩𒊏𒋫
𒂍𒀭𒃲𒁴𒍪𒀊𒅗𒂠
𒉎𒁀𒉌𒌓𒁺𒉈
𒉌𒈪𒅗
𒀭𒂗𒆤𒇷
𒀭𒎏𒄯𒊕𒆤
𒉡𒈾𒋧
𒂗𒋼𒈨𒈾
𒉺𒋼𒋛
𒉢𒁓𒆷𒆠
𒈬𒅆𒊒𒁕
𒀭𒎏𒄈𒋢𒅗𒆤
𒅗𒋛𒁲𒀭𒂗𒆤𒇲𒋫
𒅗𒋛𒁲𒀭𒎏𒄈𒋢𒅗𒋫
𒅗𒋛𒁲𒀭𒀏𒋫
𒂊𒁉𒀀𒇉𒄘𒃼𒋫
𒀀𒇉𒉣𒂠
𒂊𒀝
𒉆𒉣𒁕𒆠𒃻𒊏
𒌫𒁉𒎎𒀀𒈬𒉌𒆕
𒈗𒆠𒀭𒈾𒉘𒂷𒉌
𒀭𒎏𒄈𒋢𒊏
𒎏𒆠𒀭𒈾𒉘𒂷𒉌
𒀭𒀏
𒆠𒁉𒈬𒈾𒄄
𒂗𒋼𒈨𒈾
𒉺𒋼𒋛
𒉢𒁓𒆷𒆠
𒉺𒋧𒈠
𒀭𒂗𒆤𒇲
𒄑𒌆𒉿𒋧𒈠
𒀭𒂗𒆠𒅗
𒊮𒅆𒊒𒁕
𒀭𒀏
𒉺𒋼𒋛𒃲
𒀭𒎏𒄈𒋢𒅗
𒇽𒅗𒀭𒌷𒉈𒆪𒁀
𒀭𒊏𒉌
𒀭𒂄𒇱𒀭
𒉆𒋾
𒂗𒋼𒈨𒈾𒅗𒂠
𒌓𒌌𒆷𒂠
𒀭𒎏𒄈𒋢𒊏
𒀭𒀏
𒃶𒈾𒅆𒁺
𒇽𒄑𒆵𒆠
𒂊𒆠𒋩𒊏
𒀭𒎏𒄈𒋢𒅗𒅗
𒂊𒆠𒋩𒊏
𒀭𒀏
𒀉𒍣𒂠
𒀀𒊮𒃷𒉐𒉈
𒀭𒋫𒁄𒂊𒁕
𒇽𒄑𒆵𒆠𒃶
𒇽𒆳𒊏𒃶
𒀭𒂗𒆤𒇷
𒃶𒄩𒇴𒈨
𒀭𒎏𒄈𒋢𒆤
𒊓𒌋𒃲𒉌
𒅇𒉌𒌋
𒋗𒈤𒄊𒈤𒉌
𒀭𒋫𒃶𒂷𒂷
𒉆𒇽𒍇𒌷𒈾
𒋗𒅇𒈾𒍣
𒊮𒌷𒈾𒅗
𒄩𒉌𒄤<unk>